元亮詩次玉局翁過二李故居韻賞僕作草堂于故園同賦一章
作者：李彭
朝代：宋

paragraphs: 兄家咸陽公，餘澤被巖麓。
怪底多珪璋，藍田自生玉。
我獨出衰緒，嗜酒仍愛竹。
晝眠殷晴雷，看雲腰不束。
作堂延野色，風吹草心綠。
情間飛鳥親，相呼暝投宿。
往往遼東鶴，來栖手栽木。
心期得幽子，浩歌去邊幅。
抱甕同灌畦，牽蘿來補屋。
修文不無人，付渠調玉燭。